CELEX: 52013PC0639
Language: lt
Date: 2013-09-20
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES, EURATOMAS) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002

|
			
		
		
		52013PC0639
		
			Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES, EURATOMAS) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 /* COM/2013/0639 final - 2013/0313 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Derėdamiesi dėl Finansinio
reglamento Europos Parlamentas, Taryba ir Komisija susitarė
peržiūrėti Finansinį reglamentą, kad būtų
atsižvelgta į derybų dėl 2014–2020 m. daugiametės
finansinės programos rezultatus.
Todėl priėmus naująjį
Finansinį reglamentą buvo paskelbtas toks bendras Europos Parlamento,
Tarybos ir Komisijos pareiškimas:
„Europos Parlamentas, Taryba ir Komisija
susitaria, kad Finansinis reglamentas bus persvarstytas siekiant įtraukti
pakeitimus, reikalingus atsižvelgiant į derybų dėl 2014–2020 m.
daugiametės finansinės programos rezultatus, taip pat ir šiais
klausimais:
- neatidėliotinos pagalbos rezervo
lėšų perkėlimo ir lėšų projektams, finansuojamiems
panaudojant Europos infrastruktūros tinklų priemonę,
taisyklės;
- nepanaudotų asignavimų ir
biudžeto likučio perkėlimas, taip pat susijęs pasiūlymas
įrašyti juos į mokėjimų ir įsipareigojimų
asignavimų rezervą;
- galimas Europos plėtros fondo
įtraukimas į ES biudžetą;
- lėšų, gautų pagal susitarimus
dėl kovos su neteisėta prekyba tabako gaminiais, panaudojimas.“
2013 m. birželio 27 d. Parlamentas,
Tarybai pirmininkaujanti valstybė narė ir Komisija pasiekė
politinį susitarimą dėl 2014–2020 m. daugiametės
finansinės programos (DFP) dokumentų rinkinio ir dėl Europos
Parlamento ir Tarybos reglamento, kuriuo sukuriama Europos infrastruktūros
tinklų priemonė (EITP), projekto.
Pasiūlymu keičiamas Finansinio
reglamento 13 straipsnis, siekiant neatidėliotinos pagalbos rezervui ir
projektams, finansuojamiems panaudojant Europos infrastruktūros
tinklų priemonę, taikyti perkėlimo į kitą
laikotarpį taisykles.
Tarybos reglamento, kuriuo nustatoma
2014–2020 m. daugiametė finansinė programa (DFP reglamentas),
projektu nustatomos naujos lankstumo nuostatos dėl nepanaudotų
įsipareigojimų ir mokėjimų asignavimų. Jos bus
įgyvendinamos atliekant techninius DFP patikslinimus, kaip numatyta DFP
reglamento projekte, o lėšos bus mobilizuojamos taikant biudžeto
procedūrą pagal Sutarties dėl Europos Sąjungos veikimo 314
straipsnį. Todėl dėl šių lankstumo nuostatų daugiau
Finansinio reglamento keisti nereikia.
Dėl Europos plėtros fondo (EPF) –
tą 2013 m. vasario 8 d. pažymėjo ir Europos Vadovų
Taryba – Komisija ketina siūlyti 2021 m. EPF įtraukti į
biudžetą.
Naujo susitarimo nepasiekta dėl
lėšų, gautų pagal susitarimus dėl kovos su neteisėta
prekyba tabako gaminiais, panaudojimo pagal 2014–2020 m. daugiametę
finansinę programą. Todėl Komisija ir toliau vykdys susitarimus
ir siūlys, kaip darė ir programos „Hercule III“ pasiūlymu,
tinkamas finansines priemones, kurių, be valstybių narių
dedamų pastangų, reikia ES kovoje su cigarečių kontrabanda
ir padirbinėjimu.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Kadangi šiuo pasiūlymu tik
įgyvendinami derybų dėl 2014–2020 m. daugiametės
finansinės programos rezultatai ir jų poveikis labai ribotas,
viešų konsultacijų nebuvo surengta.
3.           TEISINIAI PASIŪLYMO
ASPEKTAI
DFP reglamento projekto 9 straipsnio 2 dalyje
numatyta, kad nustatyta neatidėliotinos pagalbos rezervo metinė suma
yra 280 mln. EUR (2011 m. kainomis) ir pagal Finansinį
reglamentą gali būti panaudota iki n + 1 metų.
Rezervas įrašomas į Sąjungos bendrąjį biudžetą
kaip atidėjinys. Metinės sumos dalis iš ankstesnių metų
panaudojama pirmiausiai. Metinės sumos dalis iš n metų, kuri
nepanaudojama n + 1 metais, panaikinama.
Tam reikia dviejų Finansinio reglamento
(FR) 13 straipsnio pakeitimų: į FR 13 straipsnio 2 dalį
įrašyti neatidėliotinos pagalbos rezervą ir FR 13 straipsnio 6
dalį papildyti išimtimi, kadangi atitinkami asignavimai įrašomi
į biudžeto 40 antraštinę dalį (Rezervai) kaip atidėjinys.
Dėl perkėlimo į kitą
laikotarpį taisyklės taikymo projektams, kurie finansuojami
panaudojant Europos infrastruktūros tinklų priemonę (EITP),
Komisija Tarybos reglamento, kuriuo nustatoma 2014–2020 m. daugiametė
finansinė programa, projekto aiškinamajame memorandume jau
pasiūlė pakeisti Finansinį reglamentą, numatant
įsipareigojimų asignavimų perkėlimą į
n + 1 metus[1].
Dėl paties tų infrastruktūros projektų pobūdžio
daugeliu atvejų reikės taikyti sudėtingas sutarčių
sudarymo procedūras. Šiomis aplinkybėmis net dėl nedidelių
vėlavimų gali būti prarasti metiniai įsipareigojimų
asignavimai ir sumenkintas tų projektų gyvybingumas bei Sąjungos
politinis ryžtas modernizuoti savo transporto, energetikos ir
telekomunikacijų tinklus bei infrastruktūrą. 
Sutarto kompromisinio teksto 19 straipsnyje
pateikiama tokia nuostata dėl EITP: 
„Asignavimai, nepanaudoti iki
finansinių metų, į kuriuos jie buvo įrašyti, pabaigos, perkeliami
pagal Reglamentą (ES) Nr. XXXX/2012 [Naująjį finansinį
reglamentą].“
Dabartinė FR formuluotė neleidžia
įsipareigojimų asignavimų perkelti į n + 1 metus,
taigi FR reikia keisti, nes tai yra nukrypimas nuo metinio periodiškumo
principo. Atitinkamai taip pat reikia iš dalies keisti Finansinio reglamento 13
straipsnio 2 dalį, kad būtų leidžiama automatiškai į kitus
finansinius metus perkelti finansinių metų pabaigoje nepanaudotus
projektų, finansuojamų panaudojant EITP, įsipareigojimų
asignavimus.
2013/0313 (COD)
Pasiūlymas
EUROPOS PARLAMENTO IR TARYBOS REGLAMENTAS
kuriuo iš dalies keičiamas Reglamentas
(ES, EURATOMAS) Nr. 966/2012 dėl Sąjungos bendrajam biudžetui
taikomų finansinių taisyklių ir kuriuo panaikinamas Tarybos
reglamentas (EB, Euratomas) Nr. 1605/2002
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 322 straipsnį, taip
pat į Europos atominės energijos bendrijos steigimo sutartį,
ypač į jos 106a straipsnį,
atsižvelgdami į Europos Komisijos
pasiūlymą,
teisėkūros procedūra priimamo
akto projektą perdavus nacionaliniams parlamentams,
atsižvelgdami į Audito Rūmų
nuomonę[2],

laikydamiesi įprastos
teisėkūros procedūros[3],
kadangi:
(1)       Europos Parlamento ir Tarybos
reglamentas (ES, EURATOMAS) Nr. 966/2012[4]
buvo priimtas 2012 m. spalio 25 d. kartu su bendru Europos
Parlamento, Tarybos ir Komisijos pareiškimu, kuriame sutariama persvarstyti
Finansinį reglamentą, kad būtų galima atsižvelgti į
derybų dėl 2014–2020 m. daugiametės finansinės programos
rezultatus; 
(2)       po derybų dėl
2014–2020 m. daugiametės finansinės programos ir Europos
infrastruktūros tinklų priemonės sukūrimo, taip pat
atsižvelgiant į bendrą pareiškimą, reikia iš dalies pakeisti
Reglamentą (ES, EURATOMAS) Nr. 966/2012, kad neatidėliotinos
pagalbos rezervui ir projektams, finansuojamiems panaudojant Europos
infrastruktūros tinklų priemonę, būtų taikomos
perkėlimo į kitą laikotarpį taisyklės;
(3)       neatidėliotinos pagalbos
rezervo atitinkami asignavimai įrašomi į biudžeto antraštinę
dalį „Rezervai“. Todėl reikia iš dalies pakeisti Reglamentą (ES,
EURATOMAS) Nr. 966/2012, kad būtų galima į rezervą
įrašytus ir n metais nepanaudotus asignavimus perkelti į
n + 1 metus; 
(4)       dėl paties
projektų, finansuojamų panaudojant Europos infrastruktūros
tinklų priemonę, pobūdžio daugeliu atvejų reikės
taikyti sudėtingas sutarčių sudarymo procedūras. Šiomis
aplinkybėmis net dėl nedidelių vėlavimų gali būti
prarasti metiniai įsipareigojimų asignavimai ir sumenkintas tų
projektų gyvybingumas bei Sąjungos politinis ryžtas modernizuoti savo
transporto, energetikos ir telekomunikacijų tinklus bei
infrastruktūrą. Kad taip neatsitiktų, Reglamentu (ES, EURATOMAS)
Nr. 966/2012 turėtų būti leidžiama automatiškai į
kitus finansinius metus perkelti finansinių metų pabaigoje
nepanaudotus projektų, finansuojamų panaudojant Europos
infrastruktūros tinklų priemonę, įsipareigojimų
asignavimus,
PRIĖMĖ ŠĮ
REGLAMENTĄ:
1 straipsnis
Reglamento (ES, EURATOMAS) Nr. 966/2012 pakeitimai
Reglamento (ES, EURATOMAS) Nr. 966/2012 13
straipsnis iš dalies keičiamas taip:
1)           2 dalis papildoma šiais
c ir d punktais:
„c) sumos, atitinkančios
įsipareigojimų asignavimus neatidėliotinos pagalbos rezervui;“
„d) sumos, atitinkančios
įsipareigojimų asignavimus projektams, finansuojamiems panaudojant
Europos infrastruktūros tinklų priemonę.“
2)           2 dalis papildoma antra
pastraipa:
„Pirmos pastraipos c ir d punktuose nurodytos
sumos gali būti perkeliamos tik į kitus finansinius metus.“
3)           6 dalis pakeičiama taip:
„6. Nedarant poveikio 13 straipsnio 2 dalies c
punktui ir 14 straipsniui, asignavimai, įrašyti į rezervą, ir
asignavimai personalo išlaidoms į kitą laikotarpį neperkeliami.
Taikant šį straipsnį personalo išlaidos apima institucijų,
kurioms taikomi Tarnybos nuostatai, narių ir darbuotojų atlyginimus
ir kitas išmokas.“
2 straipsnis
Įsigaliojimas 
Šis reglamentas įsigalioja
dvidešimtą dieną po jo paskelbimo Europos Sąjungos
oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               COM(2011) 398 galutinis, 1.2.2 punktas.
[2]               OL C. 
[3]               XXXX Europos Parlamento pozicija ir XXX Tarybos
sprendimas.
[4]               2012 m. spalio 25 d. Europos Parlamento ir
Tarybos reglamentas (ES, Euratomas) Nr. 966/2012 dėl Sąjungos
bendrajam biudžetui taikomų finansinių taisyklių ir kuriuo
panaikinamas Tarybos reglamentas (EB, Euratomas) Nr. 1605/2002
(OL L 298, 2012 10 26, p. 1).